**Обосновка за удължаване на първия срок за изпълнение на проектите по процедура „Граждански контрол върху реформата в съдебната система“**

Критериите за подбор на операциите по процедура „Граждански контрол върху реформата в съдебната система“ бяха одобрени от КН на ОПДУ на негово IV официално заседание, проведено на 12 септември 2016 г.

Предвид факта, че по процедурата се предвижда прилагане на схема за финансиране с единна ставка в съответствие с член 14, параграф 2 от Регламент (ЕС) № 1304/2013, в процеса на разработване на Насоките възникнаха казуси и въпроси, които следваше да се решат и обсъдят, вкл. и с ЦКЗ, останалите колеги от УО на ОПРЧР и ОНОИР, и ОСЕС.

Разработен бе проект на Насоки, който е публикуван за обществено обсъждане със срок до 31.01.2017 г.

Проектът на Насоки бе изпратен за съгласуване и на Министерство на финансите, дирекция ДПРС в съответствие с т. 4 от ДНФ № 1/01.07.2014 г.

На 20.01.2017 г. бе получено писмо с изх. № 03-00-67 от Министерство на финансите, в което се посочва, че основните изисквания на Регламент (ЕО) 1407/2013 на Комисията от 18 декември 2013 г. са включени в текста на Насоките за кандидатстване, но последните следва да се допълнят като се нанесат корекции и допълнения, както следва:

* Да се включат разпоредбите на чл. 1 от Регламента, от които да става ясно, че мярката е насочена към сектор не попадащ в изключените от обхвата на регламента;
* Да се прецизира текстът в т. 17.1.4 „Условия за прилагането на минималната държавна помощ“, така че да става ясно, че както кандидатите, така и партньорите ще бъдат проверявани за наличие на обстоятелства по чл. 2, пар. 2 на Регламента.
* Да се прецизира текстът в т. т. 17.1.2 „Условия за прилагането на минималната държавна помощ“, по отношение на третирането на органите на съдебната власт или други държавни органи, като се включи обосновка за (не)приложимостта на правилата по държавни помощи по отношение на тези органи.
* Да се включат разпоредбите на чл. 5 от Регламента относно правилата за кумулиране на минималните помощи.
* Да се разпише механизъм за възстановяване на неправомерно предоставена минимална помощ
* Да се предвидят критерии, въз основа на които ще се извършва проверка и ще се удостовери спазването на Регламента, като същите се отразят и в Методиката за оценка на проектни предложения (Приложение 10).
* В проекта на административния договор да се разпишат всички задължения и отговорности за отделните страни, произтичащи от правилата за минималните помощи.

В тази връзка, УО на ОПДУ предвижда процедурата да бъде обявена след извършване на необходимите корекции и допълнения в Насоките за кандидатстване в съответствие със становището на Министерство на финансите по отношение на правилата за минимални държавни помощи, които се подготвят в момента.

Посочените по-горе факти, доведоха до забавяне в обявяването на процедурата, която бе предвидена за 2016 г. УО на ОПДУ предвижда да я обяви най-късно до края на месец февруари 2017 г. с краен срок за кандидатстване до 28.04.2017 г. Като се вземе предвид необходимия срок за оценка на постъпилите проектни предложения и сключването на договори за БФП, което реалистично ще се случи до края на м. септември 2017 г., както и предвиденият максимален срок за изпълнение на проектите (до 18 месеца),за да се гарантира възможността за прилагане на срок за изпълнение от 18 м. за проектите по първия срок за кандидатстване, срокът за изпълнение следва да се промени от 2017-2018 г. на 2017-2019 г.